
Sammendrag

Økende konsentrasjon av lystgass (N2O) i atmosfæren skaper bekymring fordi N2O bidrar til global oppvarming og nedbrytning av stratosfærisk ozon. De viktigste N2O-produserende prosessene i den terrestriske biosfæren er nitrifikasjon og denitrifikasjon, som er nøkkelprosesser i nitrogensyklusen. Denne avhandlingen fokuserer på miljøfaktorer som kontrollerer rater og den relative N2O produksjonen fra nitrifikasjon og denitrifikasjon i landbruksjord og konstruerte våtmarker. En rekke prosesstudier er blitt utført både i felt og i laboratorium. Mikrobielle prosessrater ble målt ved produksjon og forbruk av gasser (CO2, N2O, NO og O2) eller ved endringer i konsentrasjon av løste ioner (NH4+, NO3-, NO2-). Kjemisk hemming og 15N stabilisotopteknikker ble brukt for å måle netto produksjonsrater. 

Undersøkelsene var konsentrert på fire miljøfaktorer: (1) effekter og mekanismer involvert i N2O utslipp observert ved frysing og tining av dyrket jord, (2) innvirkning av jordens pH på nitrifikasjon og denitrifikasjon, (3) innvirkning av forskjellige filtermaterialer brukt i våtmarker på N fjerning via denitrifikasjon versus dissimilatorisk nitrat reduksjon til ammonium (DNRA) og (4) relativ betydning av assimilasjon i planter og mikroorganismer versus denitrifikasjon med hensyn på fjerning av mineralsk N i konstruerte våtmarker.  

Laboratorieinkubasjoner av jord som har vært fryst og tint indikerte at nitrifikasjon spiller en minimal rolle for N2O utslipp om vinteren. Frysing og tining av jorden stimulerte denitrifikasjon ved lave oksygenkonsentrasjoner. Frysing og tining førte ikke til en økning av produktforholdet (N2O / (N2 + N2O)) til denitrifikasjon. Derimot ble det funnet at N2O produksjonsratene var sterkt avhengig av tilgjengeligheten av organisk karbon. Organisk karbon frigitt ved fryse-tine prosesser stimulerte denitrifikasjon både ved å fungere som substrat for de denitrifiserende mikrobene og ved å øke oksygenforbruket. Invirkning av organisk karbon på vinterutslipp av N2O ble videre studert ved å tilføre ekstrakt fra kløverplanter som har vært fryst og tint, for å simulere effekten av frosne fangvekster. Resultatene viser at frosne fangvekster kan bidra betraktelig til fryse-tine relatert utslipp av N2O. 

pH er en nøkkelvariabel for de fleste kjemiske og biologiske prosessene i jord. Derfor ble effekten av pH på produksjon av N2O undersøkt i jord fra langtidskalkningsforsøk med hovedvekt på produktforholdene til nitrifikasjon (N2O / (NO2- + NO3-)) og denitrifikasjon (N2O  / (N2O + N2)). Produktforholdet ved nitrifikasjon var relativt stabilt (0.2 – 0.9‰) i jord med pH fra 5 – 8. Ved pH rundt 4.1 – 4.2, ble imidlertid produktforholdet (og den totale N2O produksjonen) dramatisk høyere. Dette kan skyldes økt aerob denitrifikasjon grunnet økt toksisitet av NO2- ved lav pH. Forsøk under anaerobe, denitrifiserende forhold bekreftet at N2O reduksjon er sterkt hemmet ved lav pH. Resultatene antyder at dette var på grunn av lav ekspresjon av N2O reduktase heller enn inaktivering av eksisterende enzym. 

Konstruerte våtmarker er designet for blant annet å fjerne N fra landbruksavrenning eller kloakk gjennom denitrifikasjon. Et av målene med denne avhandlingen var å finne ut hvor hensiktsmessige ulike filtermaterialer er med hensyn på fjerning av N. Store forskjeller ble funnet for ulike filtermaterialer med hensyn på deres spesifikke denitrifikasjonsrater og produktforhold (N2O / (N2 + N2O)). Den høye pH i lettklinker førte til svært lave denitrifikasjonsrater og relativt høye produktforhold. Etter 3 - 5 års bruk i renseanlegg viste det seg imidlertid at denitrifikasjonsraten økte betraktelig. Sand, skjellsand og torv viste høye denitrifikasjonsrater. I torv ble det funnet et høyt produktforhold (grunnet lav pH), mens sand og skjellsand produserte hovedsakelig N2. DNRA ble funnet bare i skjellsand tatt fra et renseanlegg (7 - 38% av denitrifikasjon avhengig av NO3- konsentrasjonen).

Isotopfraksjonering av NO3--N ble brukt for å undersøke den relative betydningen av denitrifikasjon og assimilering i planter og mikroorganismer når det gjelder fjerning av NO3- i en våtmark (fangdam) konstruert for rensing av landbruksavrenning. Isotopfraksjonering viste at denitrifikasjon var en viktig mekanisme for NO3- fjerning. Å foreta en kvantitativ bestemmelse av den relative betydningen av denitrifikasjon versus assimilasjon ved hjelp av stabile isotoper var imidlertid ikke mulig. 

Stabilisotopsanalyser av individuelle N forbindelser er en utfordring, da de aktuelle stoffene må separeres kvantitativt fra matriksen og andre N forbindelser. En forenkling av den allerede eksisterende denitrifikasjonsmetoden for δ15N analyse av NO3- i løsning er presentert og metoden ble testet for analyser av NO3- i ekstrakter fra sterkt N2O reduserende jord. 

